झारखंड के धनबाद में कोयले की खदान धंसी, कई लोगों के फंसे होने की आशंका
झारखंड सरकार के खान विभाग के निदेशक अमित कुमार ने बताया, ‘‘कुछ ग्रामीणों के खदान में फंसे होने की आशंका है और बचाव अभियान चल रहा है।’’
धनबाद (झारखंड): झारखंड के धनबाद में बृहस्पतिवार को खाली छोड़ी गई कोयला खदान धंसने से उसमें कई लोगों के फंसे होने की आशंका है।अधिकारियों ने यह जानकारी दी। उन्होंने बताया कि अबतक पता नहीं चला है कि खदान में वास्तव में कितने लोग फंसे हैं। झारखंड सरकार के खान विभाग के निदेशक अमित कुमार ने बताया, ‘‘कुछ ग्रामीणों के खदान में फंसे होने की आशंका है और बचाव अभियान चल रहा है।’’भारत कोकिंग कोल लिमिटेड (BCCL) के प्रवक्ता से जब संपर्क किया गया तो उन्होंने बताया कि यहां से करीब 45 किलोमीटर दूर निरसा के चांच विक्टोरिया कोयलरी इलाके में बीसीसीएल द्वारा छोड़े गए कोयला खदान में हुई घटना की सूचना मिली है लेकिन लोगों की उसमें फंसे होने की पुष्टि नहीं हुई है। बार-बार संपर्क करने के बावजूद धनबाद के वरिष्ठ पुलिस अधीक्षक या पुलिस अधीक्षक (ग्रामीण) से संपर्क नहीं हो सका।गौरतलब है कि इस साल फरवरी में पांच लोगों की मौत धनबाद के गोपीनाथपुर में ईसीएन की छोड़ दी गई खदान धंसने से हो गई थी।(इनपुट- भाषा)